**РЕПУБЛИКА СРБИЈА**

**НАРОДНА СКУПШТИНА**

**Oдбор за дијаспору и Србе у региону**

**01 Број: 114-3601/12**

**19. новембар 2012. године**

**Б е о г р а д**

**ОДБОРУ ЗА СПОЉНЕ ПОСЛОВЕ**

 У прилогу достављам Извештај народног посланика, председника Одбора за дијаспору и Србе у региону Александра Чотрића и члана Одбора Миодрага Линте о посети Румунији 16. новембра 2012. године, са молбом да га Одбор размотри и усвоји.

 **СЕКРАТАР ОДБОРА**

**Весна Матић Вукашиновић**

**РЕПУБЛИКА СРБИЈА**

**НАРОДНА СКУПШТИНА**

**Одбор за дијаспору и Србе у региону**

**01 Број: 114-3601/12**

**19. новембар 2012. Године**

**Б е о г р а д**

**И З В Е Ш Т А Ј**

**о посети народних посланика Александра Чотрића, председника Одбора за дијаспору и Србе у региону Народне скупштине Републике Србије и Миодрага Линте, члана Одбора Румунији поводом свечане манифестације „Дани српске културе у Темишвару“**

**16. новембра 2012. године**

На основу Одлуке председника Народне скупштине Републике Србије 03 Број 114-3601/12, а на позив Савеза Срба у Румунији, смо, ја у својству народног посланика и председника Одбора за дијаспору и Србе у региону и Миодраг Линта у својству народног посланика и члана Одбора посетили Румунију, Темишвар 16. новембра 2012. године.

Назначеног датума смо најпре посетили Генерални конзулат Републике Србије у Темишвару и на пријему код Генералног конзула Лазара Манојловића у разговору добили неколико информација, са којима би, по његовим речима, надлежни државни органи у Србији требали да се упознају и предузму одговарајуће кораке у циљу њиховог решавања, а тичу се побољшања положаја српске заједнице у Румунији. У каснијим разговорима како са председником Скупштине дијаспоре и Срба у региону, др Славомиром Гвозденовићем, тако и са представницима српске православне епархије Темишварске издвојила су се питања на која је и Генерални конзул указао, а тичу се следећег:

1. На катедри Српског језика на факултету у Букурешту и Темишвару, професори већ извесно време не примају лекторски додатак, што у материјалном смислу онемогућава два српска професора да континуирано наставе рад на катедри , а у вези чега се Генерални конзул више пута писмено обраћао Министарству просвете, науке и технолошког развоја. Наиме, ради се о месечном додатку од 200-300 еура, који би професорима омогућио несметани наставак рада на факултету;

2. Аутохтони Срби у Румунији који немају српско држављанство, имају проблем са процедуром, односно последњим документом који се у процедури захтева, а ради се о доказу да је неко од предака рођен на територији Републике Србије. Кроз Закон о држављанству Србије могла би се убрзати, поједноставити и скратити процедура добијања двојног држављанства српске мањине у Румунији, при чему, по њиховим речима, у овом случају, двојно држављансто представља више ствар сентимента за српску заједницу у Румунији.

3. Решавање питања враћања некретнине „Макрин дом“ из Темишвара, чије враћање тражи српска православна парохија (СПП) још од 1992. године. Ради се о двоспратној некретнини и дворишту површине 2.200 кватратних метара земљишта у најужем центру Темишвара. То је, иначе, здање које је чувена добротворка Персида Макри Стојковић оставила Српској Православној Цркви, како би црква помогла децу сирочад, ученике, ђаке и студенте без материјалних могућности за школовање. У својству законског представника, СПП Темишвар- Град, покренула је парнице за враћање некретнине, коју је Румунска држава национализовала 1968. године. Наде у решавање овог питања се полажу у Специјалну комисију при Влади Румуније за враћање некретнина које су припадале верским институцијама.

Након разговора у Генералном конзулату, присуствовали смо свечаном обележавању Дана школе српске гимназије „Доситеј Обрадовић“ у Темишвару уз пригодан културно ументнички програм и разговарали са директором и професорима ове гимназије, а разговору су присуствовали и свештеници – представници српске православне епархије Темишвар, који су још једном подвукли проблем „Макриног дома“.

У изложбеном простору Бастион – Теразија, Галерија Мансарда у Темишвару присуствовали смо отварању Сајма српске књиге у оквиру манифестације „Дани српске културе“, где су излагали: „Матица српска“ Нови Сад; „Просвета“ Београд ; „Прометеј“ Нови Сад; „Српска реч Бегорад; „Школа плус“ Београд, „Филип Вишњић“ Београд; „Невен“ Београд; УКС, „Ризница“ Лужнице; Београдска књига „Издан“Будимпешта, и Издавачка кућа ССР Темишвар. У овом простору су биле изложене уметничке фотографије „Сведоци трајања-српски манастири и цркве у румунском Банату“, Центар „Цеком“ Зрењанин; аутори: Милорад Савић, публициста, Дарко Дозет фотограф.

Скупу сам се обратио испред Народне скупштине Републике Србије као народни посланик и председник Одбора за дијаспору и Србе у региону, поздравио присутне и рекао да ће Народна скупштина учинити све да питања о којима су представници српске заједнице у Темишвару изнели на данашњим сусретима, се што пре реше на начин како би се допринелу јачању поверења српске заједнице у Румунији у матичну државу . Скупу су се још обратили испред Министарства културе, помоћник министра Драган Коларевић, испред Удружења књижевника Србије Радомир Андрић, председник Удружења, и испред Савеза Срба у Румунији др Славомир Гвозденовић.

**Оцене и предлози:**

Народни посланици Алекасандар Чотрић и Миодраг Линта сматрају да је учешће на манифестацији „Дани српске културе“ било значајно због развијања веза између Одбора за дијаспору и Србе у региону НС РС са српском заједницом у Румунији и унапређења односа са организацијама, школама, верским институцијама и медијима српске мањине.

Народни посланици Алекасандар Чотрић и Миодраг Линта оцењују учешће на овој манифестацији успешним и корисним и остају на располагању за додатне информације, уколико за то постоји интерес.

**Народни посланици предлажу**:

* да Одбор за спољне послове размотри и усвоји Извештај народних посланика Александра Чотрића и Миодрага Линте о посети Румунији 16.новембра 2012. године;
* да се Извештај ради информисања достави председнику НС РС мр Небојши Стефановићу, свим члановима Одбора за дијаспору и Србе у региону, као и генералном секретару НС РС.
* да се Извештај, ради информисања и евентуалног предузимања мера из домена њихове надлежности, достави Министарству културе и информисања, Министарству унутрашњих послова и Министарству просвете науке и технолошког развоја Републике Србије.